tartuNLP/wikipedia-smugri-20251201 huggingface dataset:
Nätti-Jussi

”Nätti-Jussi” eli Juho Vihtori Nätti () oli suomalainen metsätyömies ja tarinankertoja. Nätti-Jussista kerrotut tarinat ovat tehneet hänestä legendaarisen henkilöhahmon etenkin Lapissa.
Elämä.
Nätti-Jussi syntyi elokuussa 1890 Karstulassa Keski-Suomessa. Hän kulkeutui metsätyömiehenä muiden mukana pohjoisen hakkuutyömaille helpon rahan perässä ja työskenteli siellä suurimman osan elämästään. Nätti-Jussi oli tunnettu tukkijätkä, joka oleskeli muun muassa Tervolassa, Pisalla, Muurolassa ja silloisessa Rovaniemen kauppalassa. Hän tuli elämänsä aikana tunnetuksi tarinankertojana. Hänen kerrontatyyliinsä kuului muun muassa kertomuksen loppuratkaisun viivyttäminen. Useinkin fantastisten kertomusten perusaiheina olivat naiset, tappelut ja viina sekä niihin liittyvä yhteiskunnallinen väritys. 
Nätti-Jussi oli myös tunnettu syntymävikaisesta kampurajalastaan; hänen vasemman jalkansa jalkaterä oli kääntynyt taaksepäin. Hän halvaantui 1950-luvun puolivälissä ja joutui Rautiosaaren vanhainkodin sairasosastolle Rovaniemen maalaiskuntaan. Nätti-Jussi kuoli Palosalmen metsätyömieskodissa 4. elokuuta 1964. Hänet haudattiin Rovaniemen neljännelle hautausmaalle Palosalmen metsätyömieskodin yhteishautapaikalle.
Nätti-Jussi sai oman hautamuistomerkin Rovaniemelle Viirinkankaan neljännelle hautausmaalle kesällä 2006. Muistomerkin paljastustilaisuus järjestettiin 25. elokuuta 2006. Haudan toiselle puolelle on kirjattu teksti: 
Nätti-Jussin nimi muussa käytössä.
1990-luvun loppupuolella perustettiin Ravintola Nätintupa Muurolaan, entiseen Rovaniemen maalaiskuntaan. Vuonna 2003 Karstulaan perustettiin Nätti-Jussi-ravintola. Vaasan &amp; Vaasan -leipomo valmistaa myös "Lapin Pakarin Nätti-Jussi" -nimistä ruisleipää. Rovaniemellä on Nätti-Jussi-niminen katujuna.
Julkaisuja Nätti-Jussin tarinoista ja elämästä.
Toimittaja-kirjailija Pentti Harjumaa julkaisi 1970-luvulla Nätti-Jussin tarinoista kaksi ohutta kirjasta, jotka on julkaistu myös yhtenä kirjana "Nätti-Jussin tarinoita". Hänen elämästään julkaistiin "Tarua ja totta" -niminen cd-levy maaliskuussa 2008. Levy sisältää Nätin kanssa tekemisissä olleiden henkilöiden haastatteluja ja neljä Souvareiden esittämää kappaletta. Niiden lisäksi levyn alussa on Nätti-Jussista tehty laulu, joka esitetään alku- ja loppusäkeistöt laulaen ja keskisäkeistöt lausuen. CD:llä julkaistut haastattelut on kerätty vuonna 1994 ilmestynyttä C-kasettia varten. Myös Mikko Alatalon kappaleessa ”Yhdentoista virran maa” mainitaan Nätti-Jussi yhtenä pohjoissuomalaisena legendana.
Keväällä 2019 Lapin yliopisto julkaisi Olli Tiuraniemen, Mari Maasillan ja Raimo Keräsen toimittama teos "Nätti-Jussi – elämä ja tarinat". Kirjasta on otettu lokakuuhun 2019 mennessä kolme painosta. Kirjan materiaali perustuu aikalaisten haastatteluihin sekä arkistomateriaaleihin. Teos on osa hankekokonaisuutta, jossa tuodaan esille ja tallennetaan metsätyön historiaa ja savottakulttuuria. Kerätty perusaineisto koostuu aikalaishaastatteluista, asiakirjoista, lehtiartikkeleista, kirjallisista aineistoista, äänitteistä, valokuvista ja filmimateriaaleista.
SVGA

SVGA (, myös "SuperVGA") on nimitys VGA-näyttöstandardin ominaisuudet (640 × 480 pikseliä 16 värillä) ylittäville PC:n grafiikkaominaisuuksille.
IBM:n julkaisema VGA oli hyvin määritelty standardi, mutta sen jälkeen monet valmistajat julkaisivat siihen omia, keskenään epäyhteensopivia laajennuksiaan, jotka mahdollistivat 800 × 600 tai 1024 × 768 resoluution ja suuremman värimäärän. Näistä alettiin käyttää nimeä SuperVGA.
IBM julkaisi VGA:n jälkeen vielä mm. 8514/A-, XGA- ja XGA-2 -näytönohjaimet, mutta näistä ei tullut yleisesti käytettyjä, pääasiassa siitä syystä, että ne käyttivät IBM:n omaa Micro Channel Architecture -väylää.
Eri valmistajien erilaisten toteutusten vuoksi jokainen suurempia grafiikkatiloja käyttävä ohjelma olisi vaatinut omat ajurinsa lukuisille näyttökorteille. Käytännössä näin tehtiin vain Microsoft Windowsia ja joillekin korteille joitain CAD-ohjelmia varten.
Video Electronics Standards Association (VESA) standardoi osan näistä ominaisuuksista 1989. VESAn standardit määrittävät ns. VESA BIOS Extensionin tai VBE:n.
Rambo – taistelija 2

Rambo – taistelija 2 ("Rambo: First Blood Part II") on vuonna 1985 ensi-iltansa saanut yhdysvaltalainen toimintaelokuva. Se on jatko-osa elokuvalle "Taistelija" (1982). Elokuvan pääosassa nähdään Sylvester Stallone. "Rambo – taistelija 2" sai yhden Oscar-ehdokkuuden Parhaiden äänitehosteiden kategoriassa ja voitti peräti viisi Golden Raspberry -palkintoa. 
Elokuva kuvattiin pääosin Meksikossa. Kuvaukset alkoivat kesäkuussa 1984 ja päättyivät saman vuoden elokuussa.
Juoni.
John Rambo on kärsimässä kymmenen vuoden vankilatuomiotaan kivilouhostyömaalla. Rambon Vietnamin sodan aikainen komentaja eversti Samuel Trautman saapuu tarjoamaan hänelle keinoa lyhentää tuomiotaan. Vietnamissa on käynnistymässä salainen operaatio tietojen hankkimiseksi yhdysvaltalaisista sotavangeista. Tehtävänä on mennä Vietkongin leiriin ja ottaa valokuvia todisteeksi yhdysvaltalaisten sotavankien olemassaolosta. 
Rambo ottaa tehtävän vastaan. Tehtävän johdossa on Marshall Murdock. Rambo lähtee Vietnamin viidakoihin, jossa hänen apunaan toimii agentti Co Bao. Rambo löytää yhdysvaltalaisia sotavankeja Vietkongin leiristä, ottaa heistä yhden mukaansa ja palaa Vietkongin joukot kintereillään sovittuun tapaamispaikkaan, jonne Trautman on lentämässä helikopterilla kahden apulaisen kanssa hakemaan Ramboa ja sotavankia. Kun Murdock saa kuulla, että Rambo on onnistunut tehtävässä yli odotusten, hän keskeyttää tehtävän. Trautmanin vastusteluista huolimatta helikopteri ei laskeudu hakemaan Ramboa vaan lentää takaisin tukikohtaan.
Tukikohdassa Trautmanille selviää, että Murdock ei alun perinkään halunnut tehtävän onnistuvan. Olisi ollut julkisesti liian nöyryyttävää jos oli tullut ilmi, että yhdysvaltalaisia sotavankeja on vielä Vietnamissa. Sillä aikaa Vietkongin leiriin tulee myös venäläisiä joukkoja, joilla on myös näppinsä pelissä. Venäläinen everstiluutnantti Podovski joukkoineen kuulustelee Ramboa, jolloin hän onnistuu Co Baon avustuksella pakenemaan leiristä. Karkumatkalla Co Bao, johon Rambo oli juuri rakastumassa, kuolee. Rambo päättää aloittaa yksin mittavan operaation. 
Rambo tappaa suuren määrän venäläisiä ja vietnamilaisia joukkoja, kaappaa venäläisten helikopterin, tuhoaa helikopterilla Vietkongin leirin ja kuljettaa sotavangit päämajaan helikopterilla. Päämajassa Rambo lähes tappaa Murdockin, muttei kuitenkaan tee sitä. Hän käskee Murdockia etsimään loput sotavangit.
Arvioita.
"Video-oppaassa" vuodelta 1994 Bello Romano kutsuu elokuvaa edeltäjäänsä suoraviivaisemmaksi ja antaa sille kolme tähteä viidestä, mikä vastaa sanallista arviota ”hyvä”.
Warkauden Jalkapalloklubi

Warkauden Jalkapalloklubi on varkautelainen jalkapallon erikoisseura, jonka edustusjoukkue pelaa Itä-Suomen Kolmosessa.
Historia.
Seura syntyi perinteisten varkautelaisten jalkapalloseurojen, Warkauden Pallo -35:n ja Varkauden Työväen Palloilijoiden yhdistyessä vuonna 2000. Fuusion yhteydessä VarTP:n ja WP-35:n junioritoimintoja jatkamaan perustettiin 2001 erillinen junioriseura, WJK Juniorit (WJK).
Kaudella 2002 Warkaus JK voitti Kakkosen itälohkon ja pääsi karsimaan sarjanoususta Ykköseen. Kaksiosaisessa karsintaottelussa varkautelaiset joutuivat kuitenkin taipumaan Viikingeille.
Vuonna 2008 Warkaus JK voitti Suomen cupin pikkufinaalin ja sijoittui Kakkosen A-lohkossa toiseksi tasapistein FC Kuusankosken kanssa jääden viiden pisteen erolla lohkovoittaja Klubi 04:n taakse.
Vuonna 2009 Warkaus JK voitti ensimmäisen kerran historiansa aikana Työväen urheiluliiton cupin lopputurnauksen. Kakkosessa Warkaus JK sijoittui neljänneksi tasapistein toiseksi sijoittuneen Käpylän Pallon ja kolmanneksi sijoittuneen Gnistanin taakse. Warkaus JK:n Samuli Kaivonurmi voitti Kakkosen maalipörssin viimeisteltyään 24 maalia.
10-vuotisjuhlakausi 2010 lähti Klubin osalta käyntiin TUL:n CUP:n mestaruutta puolustaen. Tuloksena oli nippu loukkaantumisia ja toinen sija FC KooTeePeen viedessä pokaalin. Kakkosen kauteen lähdettiin hyökkäyspään olennaisesti heikennyttyä maalitykki Samuli Kaivonurmen palattua Veikkausliigan Kuopion Palloseuran riveihin. Kausi alkoi kohtalaisen vahvasti ja A-lohkon kärkisijat olivat tähtäimessä vielä juhannuksen jälkeenkin. Kuitenkin loppukesästä, loukkaantumisten säestäessä, jotain tapahtui henkisellä puolella ja sarjasijoitus alkoi valua kohti putoamiskamppailua. Loppujen lopuksi Klubi väisti karsijan paikan vasta viimeisellä kierroksella sijoittuen Kakkosen A-lohkon yhdenneksitoista. Sijoitus oli seuran historian huonoin. Joukkueen paras maalintekijä oli Dimitri Klimov yhdeksällä osumalla, Jukka Kytölä hyvänä kakkosena seitsemällä maalilla.
Kausi 2011 käytiin Klubin osalta läpi lähestulkoon samaan malliin kuin edellinenkin. Juhannukseen asti keikuttiin kärkisijoilla, jonka jälkeen taas mahalaskua aivan viime kierroksille asti. Edelliskauteen oleellisina eroina oli valmentajan vaihtuminen kesken kauden mikkeliläiseen Timo Vehviläiseen, sekä se että sarjapaikka saatiin pidettyä omin voimin, eikä muiden avustuksella. Lopullinen sijoitus Kakkosen C-lohkossa oli kymmenes. Parhaina maalintekijöinä Dimitri Klimov 13:lla ja Tommi Lankinen kymmenellä osumalla. Klimovista tuli täten seuran historian paras maalintekijä.
Elokuussa 2012 Warkaus JK:n piti pelata Torniossa sarjaottelu TP-47:a vastaan. Seura kuitenkin ilmoitti edellisenä iltana luovuttavansa ottelun, koska joukkueella ei ollut riittävästi pelaajia. Suomen Palloliiton kilpailumääräysten mukaan ottelusta luopunut joukkue suljetaan sarjasta ja sen pelaamat ottelut mitätöidään. Palloliitto sulki Warkaus JK:n sarjasta 15. elokuuta 2012.
Warkaus JK jatkaa kaudella 2013 Itä-Suomen piirin Nelosessa.
Sébastien Bourdais

Sébastien Olivier Bourdais (s. 28. helmikuuta 1979 Le Mans, Ranska) on ranskalainen rata-autoilija ja entinen Formula 1 -kuljettaja ja nelinkertainen Champ Car-mestari. Hän ajoi kaudella 2008 Formula 1 -sarjassa Scuderia Toro Rossolla ja ajoi siellä myös kaudella 2009.
Ura.
Bourdais aloitti uransa vuonna 1996 Ranskan Formula Renault -sarjassa. Jo toisella kaudellaan sarjassa hän kipusi 11 kertaa palkintokorokkeelle. Kaudeksi 1998 hän siirtyi Ranskan Formula 3 -sarjaan, jossa hän voitti neljä osakilpailua ja saavutti viisi paalupaikkaa. Hänet valittiin vuoden tulokkaaksi. Seuraavalla kaudella hän voittikin sarjan mestaruuden kahdeksan voiton turvin.
Vuodet 2000–2002 Bourdais ajoi FIA:n Formula 3000 -sarjassa. Viimeisellä kaudellaan hän voitti F3000-mestaruuden, sekä samana vuonna Span 24 tunnin ajon.
Bourdais päätti lähteä hakemaan menestystä Pohjois-Amerikan Champ Car -sarjasta, jossa jo tulokaskaudellaan saavutti kolme voittoa ja neljä paalupaikkaa. Hänet nimettiin sarjan vuoden tulokkaaksi. Seuraavalla kaudella, 2004 hän voitti Champ Car -mestaruuden ja dominoi sarjaa seuraavat kolme kautta voittaen mestaruuden neljä kertaa peräkkäin. Kukaan ei ollut aiemmin kyennyt samaan. Kaudella 2007 Bourdais jatkoi yhä Champ Carin dominointia Newman/Haas/Lanigan Racing -tallissa.
Formula 1 -ura.
Bourdais siirtyi vuodeksi 2008 Formula 1 -sarjaan Scuderia Toro Rossolle. Hän sai ensimmäisestä kilpailustaan kaksi MM-pistettä, vaikka keskeytti kolme kierrosta ennen maalia moottoririkkoon. hän jäi kuitenkin tallikaverinsa Sebastian Vettelin varjoon ja kärsi epäonnesta. Vuonna 2009 hän jatkoi F1-uraansa Toro Rossossa ja sai pisteitä Australiasta ja Monacosta. Toro Rosso ei kuitenkaan ollut edellisvuotisessa vedossaan ja vauhti oli aihahtelevaa. Bourdais sai kauden puolivälissä Saksan osakilpailun jälkeen Toro Rossolta potkut ja hänet korvasi espanjalainen Jaime Alguersuari. Hänen potkuista kiersi huhuja joka kilpailun jälkeen ja sai lopulta lähtöpassit Toro Rossolta. Bourdais saavutti Formula 1 -uransa aikana kuusi MM-pistettä.
Kiskis-kukkulat

Kiskis-kukkulat ovat kukkuloita Itä-Karjalassa, Uhtuan (nyk. Kalevala) kaupunkityyppisestä taajamasta länteen. Kukkulat olivat jatkosodan ajan tärkeitä taistelupaikkoja. Kiskis-kukkuloista mainitaan nimeltä "Muna" ja "Makkara". Kukkulat ovat lähellä tietä ja ovat säännöllisen matkailun kohteita. Paikalla sijaitsee muistomerkki.
Kiskis-kukkuloista kertoo sota-aikainen, Erkki Tiesmaan vuonna 1941 sanoittama iskelmä Eldankajärven jää. Itse Eldankajärvi sijaitsee hankalakulkuisen matkan päässä kukkuloista.
Alley Cat

Alley Cat on Synapse Softwaren kehittämä ja julkaisema tasohyppelypeli, joka on julkaistu vuonna Atarin 8-bittisille tietokoneille ja vuonna 1984 IBM PC:lle.
"Alley Catia" pidetään yleisesti CGA-ajan klassikkopelinä.
Kehitys.
Peli on lähtöisin John Harrisin prototyypistä. Harris ei ollut tyytyväinen prototyyppiin ja luovutti sen Bill Williamsille.
Pelaaminen.
Pelaaja ohjaa kulkukissaa, jonka on tehtävä erilaisia asioita selviytyäkseen.
Päänäytössä, ”kujalla” (), pelaajalle näytetään talon julkisivu, jossa on useita ikkunoita, jotka aukeavat välillä ja joista heitellään pelaajan ohjaamaa kissaa esineillä. Kiipeämällä roskapönttöjä, aitoja ja pyykkinaruja pitkin pelaaja voi päästä sisään asuntoihin, joissa on erilaisia tehtäviä.
Huoneissa on myös itsestään liikkuva luuta, joka siivoaa kissan tassuista jääviä jalanjälkiä. Jos siivottavia jalanjälkiä ei enää ole, luuta ryhtyy jahtaamaan kissaa ja vaikeuttaa tehtävän suorittamista. Melkein kaikissa huoneissa, samoin kuin kujalla, ruudun alalaidassa saattaa välillä kulkea koira, johon törmäämisestä seuraa tappelu, jossa kissa menettää yhden elämän ja joutuu takaisin kujalle.
Kaikissa huoneissa tehtävän onnistuneesta suorittamisesta saa pisteitä riippuen käytetystä ajasta. Pelaaja aloittaa kolmella elämällä, ja kissa menettää yhden elämän joka kerta kun se koskettaa vihollista tai siihen osuu ikkunasta heitetty esine.
Onnistuneen tehtävän suorittamisen jälkeen pelaaja palaa kujalle, jonka ikkunoissa näkyy nyt naaraskissa; ikkunat vievät tasohyppelyruutuun, jossa yritetään päästä korkeimmalla tasolla olevan naaraskissan luo. Jos pelaaja pääsee kissan luo, pelin taso nousee yhdellä ja pelaaja saa ylimääräisen elämän. Peli jatkuu loputtomiin ja vaikeustaso nousee tason mukaan jatkuvasti.
Käännösversio.
Atari 800:lle julkaistun alkuperäisversion jälkeen pelistä julkaistiin "PC Booter" -versio sekä IBM PCjr -versio.
Pelin käännösversio suunniteltiin toimimaan PC-DOS- tai MS-DOS-käyttöjärjestelmillä. Pelin resoluutio on 320×200, sen grafiikka on neliväristä CGA:ta ja äänet tuottaa IBM PC:n sisäinen kaiutin (ei äänikortti).
Kaapelialus

Kaapelialus (kaapelilaiva) on erikoisalus, jota käytetään vedenalaisten metallilangoista tai valokuiduista koostuvien kaapelien laskemiseen, huoltoon ja korjaukseen. Suuri kaapelialus pystyy kertalastauksella kuljettamaan ja laskemaan valokaapelia valtameren ylitykseen tarvittavan määrän. Valtamerissä kaapeli lasketaan keskimäärin 3–4 km:n syvyyteen ilman suojausta. Rannikoilla ja vilkkailla laivaväylillä kaapelille kaivetaan esimerkiksi auralla suojaura, johon se lasketaan.
Kaapeliyhteydessä havaittu vika paikallistetaan kaapelitutkalla, joka mittaa vian etäisyyden kaapelia pitkin. Etäisyyden perusteella saadaan selville vian sijainti, koska kaapeleiden sijainnit on kartoitettu. GPS opastaa kaapelialuksen oikeaan paikkaan ja alukselta lasketaan kaapelin luo vedenalainen robotti, joka katkaisee kaapelin. Robotti nostaa kaapelin päät yhden kerrallaan alukseen, jossa kaapeli korjataan ja tarkastetaan ennen uudelleenupotusta.
Alus voi työskennellä kovassakin merenkäynnissä, kun kaapelin lasku tapahtuu aluksen perästä. Aluksen dynaaminen paikoitusjärjestelmä pystyy pitämään aluksen täsmälleen halutulla paikalla tuulesta ja merivirroista huolimatta kaapelin laskun ja korjauksen aikana.
Oliver Leese

 
Oliver William Hargreaves Leese (27. lokakuuta 1894 – 22. tammikuuta 1978) oli brittiläinen kenraaliluutnantti toisessa maailmansodassa.
Leese kävi koulua Eton Collegessa ja liittyi ensimmäisen maailmansodan syttyessä Coldstream Guards -rykmenttiin. Hän haavoittui Ranskassa Sommen hyökkäyksessä 1916. Sodan jälkeen hän jäi armeijan palvelukseen.
Toisen maailmansodan alkaessa hän oli kouluttajana Intiassa, jonka jälkeen toimi prikaatinkomentajana sekä esikuntaupseerina. Hänet ylennettiin kenraalimajuriksi ja tammikuussa 1941 hänet nimitettiin skottilaisen 15. divisioonan komentajaksi. Hän oli kaartin panssaridivisioonan komentaja sen perustamisen ja koulutuksen ajan 17. toukokuuta 1941 – 12. syyskuuta 1942. Myöhemmin samana vuonna hän osallistui menestyksellisesti divisioonankomentajana taisteluihin Rommelin Afrikakorpsia vastaan El Alameinin ja Sisilian taisteluissa. Hänet ylennettiin kenraaliluutnantiksi ja nimitettiin XXX armeijakunnan komentajaksi.
Kun kenraali Bernard Montgomery lähti 8. armeijan komentajan paikalta vuonna 1943 valmistelemaan liittoutuneiden hyökkäystä Normandiaan, Leese nimitettiin hänen seuraajakseen. Leese oli 8. armeijan komentajana 31. joulukuuta 1943 – 30. syyskuuta 1944 muun muassa Monte Cassinon taistelussa, jossa saksalaiset sotamarsalkka Albert Kesselringin joukot pakotettiin perääntymään Italiasta. Vuonna 1944 hänet siirrettiin Burmaan liittoutuneiden Kaakkois-Aasian maavoimien ylipäälliköksi. Hän komentajuutensa ei ollut menestyksekäs ja lopulta hänet vapautettiin tehtävistään, kun hän yritti erottaa 14. armeijan komentajan William Slimin, joka siirrettiinkin Leesen tilalle.
Leese jäi armeijasta eläkkeelle 23. tammikuuta 1947 ja tuli myöhemmin tunnetuksi myös puutarhurina.
Seututie 891

Seututie 891 on Hyrynsalmelta Puolangalle johtava seututie. Tie alkaa Hyrynsalmelta valtatieltä 5, ja kulkee Hyrynsalmen keskustan, Haapolan, Väisälän, Kytömäen ja Rasinkylän kautta Puolangalle Leipivaaraan, jossa se yhtyy kantatiehen 78. Tien pituus on 45,7 kilometriä. Kytömäellä siihen yhtyy seututie 892 Ämmänsaareen.
Poronhoitoalueen eteläraja kulkee tätä Hyrynsalmelta Puolankaan johtavaa maantietä pitkin.
Tero Palmroth

Tero Palmroth (s. 28. toukokuuta 1953 Tampere) on entinen suomalainen moottoriurheilija ja ensimmäinen pohjoismaalainen Indy 500- ja CART-kuljettaja. Palmroth on naimisissa A-lehtien kustantaja Anne Lyytikäinen-Palmrothin kanssa.
Palmroth ajoi CART-sarjassa vuosina 1988-1992 yhteensä 12 kilpailua saavuttaen yhden pisteen. Palmroth osallistui vuosien 1988 ja 1995 välillä Indianapolisin 500 mailin ajoon yhteensä kuusi kertaa (neljä lähtöä) ja on toistaiseksi ainoa tähän maineikkaiseen kilpailuun osallistunut suomalainen moottoriurheilija. Palmrothin paras sijoitus Indianapolisissa oli 12. sija vuonna 1990. Tätä ennen hän voitti monia autokilpailuja Suomessa ja Amerikassa. Palmroth on toiminut kilpa-autoilija uran jälkeen monialayrittäjänä.
Nykyisin Palmroth toimii kenkäsunnittelijana brändillä Next Generation Design by Tero Palmroth. Tero Palmrothin isä oli kenkäsuunnittelija ja -tehtailija Pertti Palmroth.
Simon Silvén

Simon Silvén (aik. Jylkkä, 11. elokuuta 1747 Kalajoki – 29. huhtikuuta 1798 Kalajoki) oli suomalainen rakennusmestari, maanviljelijä ja kirkonrakentaja. Kirkonrakentaja Matti Jylkkä on hänen isänsä. Silvénin ensimmäinen itsenäinen työ on Nurmeksen kirkon tapuli vuodelta 1773. Pohjalaistyylinen kolmikerroksinen tapuli on edelleen pystyssä. Ensimmäinen Silvénin rakentama kirkko on Sievin kirkko, joka valmistui 1775, mutta purettiin 1860-luvulla. Vuonna 1771 valmistunutta Piippolan kirkkoa sanotaan myös Silvénin rakentamaksi, mutta asiasta ei olla yksimielisiä.
Akira Kaji

Akira Kaji (, s. 13. tammikuuta 1980 Hyōgon prefektuuri, Japani) on japanilainen jalkapalloilija, joka on pelannut muun muassa Japanin J. Leaguen Gamba Osakassa. Pelipaikaltaan hän on puolustaja.
Kaji aloitti uransa J. Leaguessa Cezero Osakassa vuonna 1998. Seuraavana vuonna hän siirtyi 2. divisioonan Oita Trinitaan, jossa pelasi kaksi kautta. Vuonna 2002 hän palasi 1. divisioonaan FC Tokioon.
Kaji oli Japanin nuorten maajoukkueen mukana voittamassa hopeaa Nigeriassa nuorten maailmanmestaruuskilpailuissa 1999. Hän pelasi ensimmäisen ottelunsa Japanin jalkapallomaajoukkueessa vuonna 2003, jonka jälkeen hän on pelannut Aasian mestaruuskilpailuissa Kiinassa 2004 ja Maanosaliittojen Cupissa 2005 sekä kaksi ottelua Saksan MM-kisoissa 2006.
Heinolassa Jyrää

Heinolassa Jyrää on Heinolan Rantapuistossa järjestettävä ilmaiskonsertti. Se on saanut nimensä Juice Leskisen vuoden 1973 kappaleesta "Heinolassa jyrää". Tapahtumaa on järjestetty kesäisin vuodesta 1985 alun perin kolme kertaa, sitten kaksi kertaa ja vuodesta 2004 alkaen yhden kerran kesän aikana. Tapahtumapaikkana on toiminut Jyrängönvirran pohjoisrannalla sijaitsevat satama ja kesäteatteri sekä niiden välissä oleva Rantapuiston alue.
Heinolassa Jyrää -tapahtuman järjestäminen oli vaarassa loppua 2000-luvun alussa varojen puutteen vuoksi. Paikallislehti "Itä-Häme" kuitenkin otti rahoituksen vastuulleen, ja näin tapahtuma sai jatkoa.
20. elokuuta järjestetyssä vuoden 2006 konsertissa esiintyi euroviisuvoittaja Lordi, jonka suurta show'ta varten rakennettiin kokonaan uusi esiintymislava Heinolan satamaan. Muita tapahtuman esiintyjiä olivat 22-Pistepirkko, Maj Karma ja PMMP. Poliisin arvion mukaan tapahtumaa seurasi noin 35 000 ihmistä.
Taipaleenjoki

Taipaleenjoki (v:sta 1948 ) on Suvannonjärvestä Laatokkaan laskeva vuolas joki Karjalankannaksella. Taipaleenjoki on 11 kilometriä pitkä ja leveimmillään 330 metriä leveä. Taipaleenjoki syntyi vuonna 1818 Suvannon ja Laatokan välisen harjukannaksen murtuessa, jolloin Suvannon pinta laski noin 7 metriä. Myöhemmin Vuoksen vedet johdettiin virtaamaan Suvantoon ja Taipaleenjoesta muodostui Vuoksen ja koko Vuoksen vesistön tärkein laskureitti Laatokkaan; osa vesistä laskee vielä Vuoksen pohjoisempaa Käkisalmen suuhaaraa pitkin.
Taipaleenjoessa on kaksi koskea: "Vaskelankoski" (pituus 1000 m, pudotuskorkeus 2,1 m) ja "Kempinkoski" (pituus 500 m, pudotus 0,4 m). Joki sijaitsee entisen Metsäpirtin kunnan alueella, ja sen suulla on Taipaleen kylä. 
Taipaleenjoen synty.
Suvannonjärven vedet virtasivat alun perin pientä puroa pitkin länteen päin Vuokseen, joka puolestaan laski Laatokkaan pohjoisempana Käkisalmen alueella. Suvannon, jonka pinta oli lähes 10 metriä Laatokkaa korkeammalla, erotti Laatokasta kapeimmillaan 200 metriä leveä hiekkaharju. 1700-luvulta lähtien oli pyrkimyksiä saada lisää viljelymaata Suvannon pintaa laskemalla, kaivamalla sille uusi lasku-uoma Laatokkaan. Lopulta vuoden 1818 korkean kevättulvan aikana vesi alkoi virrata Taipaleen kannaksen yli. Virtausta auttoivat jo aikaisemmin tehdyt kaivutyöt. Seurauksena oli luonnonmullistus, jossa Laatokkaan syöksyi suuria määriä maata, puita ja rakennuksia. Taipaleenjoen syntymisen myötä Suvannon pinta laski noin 7 metriä, ja sen yhteys Vuokseen katosi. 
Vuonna 1857 kaivettiin Vuoksen ja Suvannon väliin jääneen Kiviniemen kannaksen läpi uusi uoma, jolloin Vuoksen vedet alkoivat pääosin virrata Suvannon ja Taipaleenjoen kautta Laatokkaan. Tämä alensi vedenkorkeutta Vuoksen aiemmassa lasku-uomassa Käkisalmen haarassa noin 1,5 metriä. 
Talvisodan taistelut.
Taipaleenjoen ympäristössä käytiin Talvisodan aikana ankaria taisteluja. Suvanto ja juoksullaan mutkan tekevä Taipaleenjoki muodostavat väliinsä etelään työntyvän Koukunniemen. Niemi oli alueen puolustuksen kannalta ongelmallinen, koska sen alue oli tasaista ja suojatonta. Toisaalta jos puolustus olisi järjestetty niemen juureen, olisi venäläisille jouduttu antamaan monta kilometriä maata ilmaiseksi.
J1 League

J1 League ( tai , "Jē-wan Rīgu") on Japanin korkein jalkapallon sarjataso. Sponsorisyistä liiga tunnetaan tällä hetkellä nimellä Meiji Yasuda J1 League.
Historiaa.
Sarja perustettiin nimellä J. League vuonna 1992, ja seuraavana vuonna alkoi liigan ensimmäinen kausi. Ensimmäisellä kaudella sarjaan osallistui kymmenen joukkuetta, mutta vuoteen 1996 saakka joka vuosi tuli kaksi joukkuetta lisää, ja vielä yksi joukkue vuosina 1997 ja 1998.
Vuodeksi 1999 sarjan kaksi viimeistä joukkuetta liitettiin puoliammattimaisen Japan Football Leaguen (JFL) kymmenen joukkueen kanssa 
uuteen J2-liigaan. Kun 1999 kaksi Jokohaman joukkuetta yhdistyi ja Consadole Sapporo pudotettiin sarjaporrasta alemmas sen hävittyä karsintaturnauksen, liigan joukkueiden määrä putosi 16:een. 
Pelijärjestelmä.
Ennen vuotta 2004 J1:n vuosi oli jaettu kahteen kauteen. Kumpanakin kautena joukkueet kohtasivat toisensa kerran. Mikäli sama joukkue voitti molemmat kaudet, se julistettiin Japanin mestariksi, mutta mikäli kummankin kauden voitti eri joukkue, ratkaistiin mestari ottelulla, jossa ne kohtasivat toisensa. Kaudeksi 2005 järjestelmä muuttui nykyisenkaltaiseksi, jossa kauden aikana joukkueet kohtaavat toisensa kahdesti, kotona ja vieraissa. J2:ssa joukkueet kohtaavat toisensa neljästi kauden aikana.
Nousu- ja putoamisjärjestelmä J1:n ja J2:n välillä noudattelee perinteistä eurooppalaista käytäntöä. J1:n kaksi viimeistä joukkuetta putoaa J2:een, mistä kaksi parasta joukkuetta nousee niiden tilalle, mikäli ne täyttävät liigalisenssivaatimukset. J2:n ja JFL:n välillä joukkueiden nousu ja putoaminen on tapauskohtaista, eikä sille ole kehitetty virallisia sääntöjä.
Rannekanavaoireyhtymä

Rannekanavaoireyhtymä () on käden keskihermon (nervus medianus) puristumisesta rannekanavassa aiheutuva oireisto. Siihen kuuluu muun muassa sormien pistelyä, puutumista ja toisinaan käden heikkoutta. Erittäin tyypillistä on oireiden esiintyminen yöllä. Rannekanavaoireyhtymä on yleisempää naisilla kuin miehillä, ja todennäköisin ikä saada se on noin 50 vuotta. Rannekanavaoireyhtymän tyyppisiä oireita kokee noin kymmenen prosenttia aikuisväestöstä.
Ruotsissa tehdyssä tutkimuksessa 14 % tutkimukseen osallistuneista 2466 henkilöstä tunnisti rannekanavaoireyhtymän tyyppisiä oireita. Seuranneissa kliinisissä tutkimuksissa rannekanavaoireyhtymää todettiin 4 % tutkimukseen osallistuneista. 
Rannekanavaoireyhtymän riskitekijöitä ovat suuri käden voiman käyttö, työliikkeiden toistuvuus, ranteen taipuneet asennot yhdessä puristus- tai pinsettiotteen kanssa ja käteen kohdistuva tärinä. Suomessa rannekanavaoireyhtymä on johtanut ammattitautikorvauksiin, jos työntekijä on ollut ammatiltaan voimaa vaativissa töissä, kuten lihanleikkaaja, peltiseppä, muurari tai pakkausalan tai teollisuuden vaihetöissä. 
Rannekanavaoireyhtymän hoitamiseen voidaan käyttää rannetukea, lääkitystä tai leikkausta.
Terenttilä

Terenttilä on kylä entisessä Metsäpirtin kunnassa Karjalankannaksella Neuvostoliitolle luovutetulla alueella lähellä Taipaleenjoen suuta. Alueella käytiin talvisodan aikana ankaria taisteluita. Panssariesteitä ja bunkkereita löytyy alueelta vieläkin.
Bunkkereita oli rakennettu jo ennen sotaa noin puolen kilometrin päähän jokirannasta. Aivan jokirannassa sijaitsi ns. Kansakoulun metsikkö, jonka valtaamista sodan eräässä vaiheessa pidettiin menestyksenä.
Puolustus Terenttilässä kesti eivätkä venäläiset pystyneet murtamaan linjoja käytettävissä ollein voimin.
Nikolaus Rungius

Nicolaus Matthiae Rungius (aikalaislähteissä myös Ryngius tai Ryngen; n. 1560 Loimaa – 1629 Kemin pitäjä) oli Kemin pitäjän kirkkoherrana toiminut suomalainen pappi, jonka on tehnyt tunnetuksi hänen muumioitunut ruumiinsa Keminmaan Pyhän Mikaelin kirkossa.
Elämänvaiheet.
Rungius oli kotoisin Loimaalta Ryngön ratsutilalta, josta juontui hänen käyttämänsä nimi Ryngius (sittemmin vakiintunut muotoon Rungius). Hän toimi ensin Uudenkaarlepyyn ja vuodesta 1600 alkaen Kemin kirkkopitäjän kappalaisena. Hän meni naimisiin Kemin kirkkoherra Simon Ruuthin tyttären Helenan kanssa ja siirtyi appensa jälkeen itse kirkkoherraksi. Kirkkoherrana hän hoiti myös koko Kemin Lapin asioita, mutta ei elinaikanaan ollut tiettävästi tavallisesta poikkeava saarnamies. Rungius palveli kirkkoherrana muun muassa kolmikymmenvuotisen sodan aikana ja kuoli vuonna 1629. Hänet haudattiin ajan tavan mukaan kirkon lattian alle.
Muumioitunut ruumis ja jälkimaine.
Rungiuksen maine alkoi kasvaa sen jälkeen, kun hänen mädäntymätön ja muumioitunut ruumiinsa löydettiin kirkon lattian alta isonvihan jälkeen 1700-luvun alussa. Tällöin alkoivat elää tarinat hänen väkevistä sanoistaan ja ihmeteoistaan. Hänen ympärilleen muodostui pyhimysmäinen legenda ja ruumiin luo tehtiin suoranaisia pyhiinvaellusmatkoja. Rungiuksen väitettiin eläessään sanoneen: ”Elleivät sanani ole totta, ruumiini mätänee, mutta jos ne ovat totta, se ei koskaan mätäne.” Ensimmäinen merkintä Rungiuksen arkun uusimisesta on tehty 75 vuotta hänen kuolemansa jälkeen. 2000-luvulle tultaessa hän lepäsi jo viidennessä, lasikantisessa arkussa.
Rungiuksen ruumis on erikoisuus sikäli, että sitä ei ole ihmisvoimin suojattu mädäntymiseltä, vaan ruumis on kuivunut kirkon lattian alla. Kirkkoherran ruumis on yhä Keminmaan vanhassa kirkossa alttarin ja sakariston välisen lattianosan alla ja se on suojattu lasilla. Vierailijat voivat nähdä muumion kesäaikana kun kirkko on avoinna. Kalmoa ei saa kuvata.
Vielä ainakin vuonna 1875 ruumiilla oli tallella kaksi kättä, mutta toinen on myöhemmin kadonnut. Se on ilmeisesti varastettu pyhäinjäännökseksi.
Tutkimus.
Vuonna 2011 muumio kuvattiin Oulun yliopistollisen sairaalan CT-laitteella. Kuvista huomattiin, että ruumiilta puuttuu kuusi ensimmäistä kaulanikamaa, joten pää on jossain vaiheessa irronnut ja asetettu takaisin paikoilleen ilman puuttuvaa kaularankaa. Tutkimuksista pääteltiin, että Rungius oli aikalaisekseen varsin suurikokoinen mies ja huomattavasti aikalaisiaan pidempi. Haudatessa vatsan päälle asetettu ja muumioitumisen edetessä siihen asentoon kuivunut käsi osoittaa hänellä olleen varsin muhkean vatsan (tai mätänemiskaasut ovat turvottaneet ruumista).
Rungiuksen kuolinsyy oli mahdollisesti selkärangassa havaitun tulehduksen aiheuttama verenmyrkytys. Rungiuksella havaittiin merkkejä munuaiskivistä ja tuberkuloosin aiheuttamia kalkkeutumia keuhkoissa. Selkärangan nikamien yhteenluutuminen on aiheuttanut liikkumisvaikeuksia.
Jessica Biel

Jessica Claire Biel Timberlake (s. 3. maaliskuuta 1982 Ely, Minnesota, Yhdysvallat) on yhdysvaltalainen näyttelijä. Hänet tunnetaan muun muassa Mary Camdenin roolistaan televisiosarjassa "Seitsemäs taivas" sekä rooleistaan elokuvissa "Silmänkääntäjä", "Texasin moottorisahamurhat", "The A-Team" ja "Ystävänpäivä".
Lapsuus ja nuoruus.
Bielin vanhemmat ovat John Edward Biel ja Kimberly Conroe. Perhe on saksalaista, ranskalaista, irlantilaista, englantilaista ja choctaw-sukua. Biel kasvoi pikkuveljensä Justinin kanssa Boulderissa, Coloradossa. Hän opiskeli nuorena laulua, esiintyi useissa musikaaleissa ja suunnitteli uraa musiikkiteatterissa. Biel näytteli mm. "Anniessa", "The Sound of Musicissa" ja "Kaunotar ja hirviö" -musikaalissa.
Biel kävi high schoolin korkeatasoisessa ranskan- ja englanninkielisessä yksityiskoulussa Los Angelesissa ja opiskeli sen jälkeen Tuftsin yliopistossa Massachusettsissa, muttei valmistunut.
Ura.
Biel aloitti mallintyöt vuonna 1994, ja näyttelijänura urkeni kaksi vuotta myöhemmin, kun hän sai Mary Camdenin roolin televisiosarjassa "Seitsemäs taivas". Aaron Spellingin ja Brenda Hamptonin tuottamasta sarjasta tuli uuden WB-kanavan suosituin sarja. Biel näytteli ensimmäisen elokuvaroolinsa 15-vuotiaana Peter Fondan kanssa elokuvassa "Uleen kulta" (1997).
Vuonna 2000 Biel poseerasi yläosattomana "Gear"-lehdessä, mikä aiheutti kohua, koska hän oli tuolloin vasta 17-vuotias. Hän päätti poseerata lehdessä, koska pelkäsi jäävänsä jumiin kiltin pikkutytön rooliin. Tapauksen johdosta "Seitsemäs taivas"-sarjan tuottajat haastoivat lehden oikeuteen ja Bielin sopimus purettiin. Hän katui myöhemmin päätöstään, mutta pitää sitä oppimiskokemuksena. 
"Seitsemännen taivaan" jälkeen Biel keskittyi lähinnä nuorille suunnattuihin elokuviin ja näytteli muun muassa elokuvissa "Kaikki pelissä" (2001), "Fuck the Rules" (2002) ja "Texasin moottorisahamurhat". Hän nosti profiiliaan esiintymällä elokuvissa "" (2004) ja "Elizabethtown" (2005).
Yksityiselämä.
Tammikuussa 2007 Biel alkoi seurustella laulaja-näyttelijä Justin Timberlaken kanssa. He kihlautuivat joulukuussa 2011 ja menivät naimisiin Italiassa lokakuussa 2012. Marraskuun 2014 alussa Biel kertoi odottavansa esikoistaan Timberlaken kanssa. Heidän esikoispoikansa syntyi huhtikuussa 2015.
Asteroseismologia

Asteroseismologia tai astroseismologia on tutkimusala, joka tutkii tähtien värähtelyä mittaamalla tähdistä saapuvan valon kirkkaus- ja värieroja. Sanan alkuosa on muinaiskreikan kielen "aster" ('tähti') kuten sanassa asteroidi.
Tutkimushankkeita.
Asteroseismologia on ollut osana esimerkiksi seuraavia avaruuslentoja:
Kortisoni

Kortisoni on lisämunuaisen kuorikerroksen hormoni. Tarkemmin se on kortikosteroidi, jonka kemiallinen kaava on C21H28O5 ja CAS-numero 53-06-5. Se on läheinen kortikosteronille ja kortisolille.
Kortisonin löysi vuonna 1950 yhdysvaltalainen kemisti Edward Calvin Kendall. Kendall sai samana vuonna Nobelin lääketieteen palkinnon.
Kortisoni-sanalla viitataan monesti eri lääkeaineisiin, jotka muistuttavat rakenteeltaan kortisonia.
Kortisoni itsessään on inaktiivinen, mutta se muuttuu maksassa aktiiviseksi metaboliitiksi hydrokortisoniksi (C21H30O5).
Tõnis Kasemets

Tõnis Kasemets (s. 17. maaliskuuta 1974 Pärnu, Viro) on virolainen autourheilija.
Vuonna 1995 Yhdysvaltoihin muuttanut Kasemets aloitti SCCA:ssa kilpailemisen. Monien kilpa-auto luokkien jälkeen liittyi arvostettuun Toyota Atlantic -sarjaan vuonna 2004. Vuonna 2005 hän sijoittui toiseksi, ja Paul Gentilozz kutsui Kasemetsin kilpailemaan talliinsa Rocketsport Racingiin Portlandin kisaan. Kasemets sijoittui 16:nneksi. Toistaiseksi hänen viimeisin kisansa Champ Car -sarjassa oli vuoden 2006 Road American osakilpailu.
Sileälastaiset

Sileälastaiset on nimitys niille lentokyvyttömille linnuille, joilla ei ole rintalastassa harjannetta, johon lentolihakset kiinnittyisivät. Nykyisin eläviä sileälastaisia ovat strutsi-, nandu-, kasuaari- ja kiivilinnut, jotka on toisinaan yhdistetty Ratitae-ryhmäksi. Kaikki muut linnut ovat harjalastaisia.
Luokittelu ja evoluutio.
Sileälastaisten luokittelu on ollut linnuista kiistellyimpiä. Nykykäsityksen mukaan sileälastaisten ryhmä on parafyleettinen, sillä se sulkee pois harjalastaiset tinamilinnut (Tinamiformes), jotka ovat todistetusti kehittyneet samasta kantamuodosta kuin sileälastaiset. Lähes sileälastaistaisia vastaava kladi on Palaeognathae, joka sisältää myös tinamit. Palaeognathae on kehittynyt erillään muista linnuista liitukaudelta asti.
Nykyiset sileälastaiset elävät Etelä-Amerikassa, Afrikassa, Australiassa, Uudessa-Guineassa ja Uudessa-Seelannissa. Perinteisesti tämä levinneisyys on selitetty sillä, että kaikkien sileälastaisten yhteinen esimuoto eli Gondwanamantereella, ja kun manner hajosi, sileälastaiset jatkoivat kehitystä erillään toisistaan. Nykytiedon mukaan nämä linnut saapuivat kuitenkin elinsijoilleen lentäen, ja tinameja lukuun ottamatta ne menettivät myöhemmin lentokykynsä.
Sileälastaiset ilmestyivät varhain fossiiliaineistossa niin Etelä-Amerikassa, Afrikassa, Australasiassa kuin Euroopassa. Vanhimmat fossiilit ovat peräisin paleoseenilta, noin 56 miljoonan vuoden takaa. Ne kuuluvat lajille "Diogenornis fragilis", ja ne on löydetty Brasiliasta.
Nykyisin elävät ja äskettäin sukupuuttoon kuolleet sileälastaisten lahkot:
Katherine Legge

Katherine Legge (s. 12. heinäkuuta 1980 Guildford, Surrey, Yhdistynyt kuningaskunta) on englantilainen autourheilija. 
Ura.
Legge on ajanut mm. Champ Carissa vuosina 2006-2007 ja kausina 2008-2010 DTM:ssä. Vuonna 2014 hän ajoi kaksi Formula E -sarjan osakilpailua Amlin Aguri -tallissa. 
Legge on testannut Formula 1 -talli Minardin kauden 2005 autolla, jolla hän oli ACI Vallelunga Circuitilla järjestetyissä testeissä parhaimmillaan kolmen parhaan joukossa. Samana vuonna Legge testasi myös A1 Grand Prix-sarjassa ajaneen A1-talli Britannian autoa Dubaissa.
Toukokuussa 2015 Legge ilmoitti osallistuvansa vuoden 2016 Indianapolis 500 -kilpailuun pelkästään naisista koostuvassa Grace Autosport -tallissa, jolla FIA:n Naismoottoriurheilujaoston ("Women in Motorsport Commission of the FIA") tukemana pyritään tuomaan naisten tietoisuuteen uramahdollisuuksista tekniikan ja autonsuunnittelun aloilla. 
Vuonna 2018 Legge sijoittui toiseksi IMSA SportsCar Championship -sarjassa GT Daytona (GTD) -luokassa. Daytonan 24 tunnin ajossa hän kilpaili tallissa, jossa muut kuljettajat olivat Bia Figueiredo, Simona de Silvestro ja Christina Nielsen.
Vuonna 2020 Legge loukkaantui Ranskassa järjestetyissä European Le Mans Series -sarjan testeissä ajettuaan mutkasta ulos, osui suojakaiteeseen ja mursi oikean ranteensa sekä vasemman jalkansa. Hän ajoi tallissa Sophia Flörschin ja Tatiana Calderónin kanssa.
Kortisoli

Kortisoli eli hydrokortisoni on lisämunuaisen kuorikerroksen hormoni eli kortikosteroidi.
Sekä liian pienet että liian suuret kortisolimäärät aiheuttavat häiriöitä keskushermoston toiminnassa. Rasittuneisuus eli stressi lisää kortisolin tuotantoa, mistä syystä sitä kutsutaan stressihormoniksi.
Lääkkeellisesti kortisolia voidaan käyttää suonensisäisesti, suun kautta tai voiteena, esimerkiksi kyypakkauksessa ja tulehtuneelle ihoalueelle tarkoitetussa voiteessa.
Vaikutus.
Kortisolia kutsutaan toisinaan stressihormoniksi, koska henkinen ja ruumiillinen rasitus nostavat kortisolin tuotantoa.
Kortisolin vaikutukset ovat glukokortikoidivaikutuksia. Kortisoli esimerkiksi lisää glukoneogeneesiin tarvittavien maksaentsyymien määrää, jolloin glukoosin pitoisuus veressä kasvaa. Kortisoli voi aktivoida myös mineralokortikoidien reseptoreja, mutta mineralokortikoidien kohdesoluissa nefronissa on 11β-hydroksisteroididehydrogenaasi-entsyymiä (11βHSD I ja 11βHSD II), joka muuttaa kortisolin kortisoniksi. Kortisonilla ei mineralokortikoidivaikutusta ole, joten kortisoli ei pääse vaikuttamaan mineralokortikoidin tavoin.
Sekä liian pienet että liian suuret kortikoidimäärät aiheuttavat häiriöitä keskushermoston toiminnassa. Addisonin tautia sairastavat potilaat ovat usein apaattisia, masentuneita ja ärtyisiä, joskus psykoottisiakin. Suuret glukokortikoidiannokset aiheuttavat mielihyvää, unettomuutta, levottomuutta ja psykooseja. Suuret määrät kortisolia tuhoavat aivojen hermosolujen välisiä yhteyksiä. 
Plasmassa suurin osa kortisolista kulkee sitoutuneena maksan tuottamiin proteiineihin: noin 90 % transkortiiniin ja 7 % albumiiniin. Tyypillinen kortisolipitoisuus ihmisen plasmassa kello 8 aamulla on 15 mikrogrammaa/desilitra.
Lääkkeenä.
Lääkkeellisesti kortisolia voidaan käyttää suonensisäisesti, suun kautta tai voiteena. Sen käyttötarkoitus on tulehduksen lievittäminen, minkä vuoksi sitä on esimerkiksi kyypakkauksessa ja tulehtuneelle ihoalueelle tarkoitetussa voiteessa.
Kortisolin lääkekäytön aiheuttamat vieroitusoireet.
Pitkäaikainen glukokortikoidihoito on keskeytettävä aina asteittain, esimerkiksi vähentämällä annosta 1/4:lla viikossa, kunnes saavutetaan niin sanottu korvaushoitotaso. Glukokortikoidihoidon yhtäkkinen keskeyttäminen, saattaa johtaa rasitustilanteissa lisämunuaiskuoren vajaatoimintatilaan eli ”steroid withdrawal” -oireyhtymään. Tällöin voi ilmetä muun muassa ruoansulatuskanavan yleisoireita (ruokahaluttomuutta, pahoinvointia, oksentelua), väsymystä, laihtumista, mielialan laskua, päänsärkyä, kuumetta sekä nivel- ja lihassärkyjä. Pitkäaikaista systeemistä steroidihoitoa saavalla potilaalla tulisi aina olla hätätilanteiden varalta mukanaan kortti, josta käytetty hoito ilmenee. Tähän voi hyvin käyttää SOS-passia.
Korkearannikko

Korkearannikko () on Pohjanlahden rannikkoalue Västernorrlandin läänissä Ruotsissa. Sen alueella ovat Kramforsin ja Örnsköldsvikin kunnat. Viime jääkauden jälkeen maa on alueella noussut 800 metriä, enemmän kuin missään muualla. Jyrkkäpiirteisessä kallio- ja mäkimaastossa maankohoamisen aikana syntyneet eri-ikäiset geologiset rantamuodostumat ja rannalle syntyneet muinaisjäännökset ovat nähtävillä eri korkeuksilla muutaman kilometrin levyisellä rannikkovyöhykkeellä.
Korkearannikko hyväksyttiin Unescon maailmanperintökohteeksi vuonna 2000. Alueen pinta-ala on 1 425 neliökilometriä. Vuonna 2006 Unesco liitti myös Merenkurkun saariston ("matala rannikko") mukaan maailmanperintöluetteloon, joten yhdessä ne muodostavat maailmaperintökohteen Kvarken – High Coast (Merenkurkku – Höga kusten), jonka pinta-ala on 3 370 neliökilometriä. Vuonna 2008 Unesco täsmensi kahden maan yhteisen maailmanperintökohteen nimityksen muotoon "Korkearannikko / Merenkurkun saaristo". Luonto on alueella jatkuvassa muutostilassa, sillä maankuori palautuu jäämassojen painosta edelleen. Maankohoaminen rannikolla on 9 mm vuodessa. 
Korkeallarannikolla sijaitsee Skuleskogenin kansallispuisto.
Hasin piirikunta

Hasin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Kukësin prefektuuriin, joka vastaa nykyistä Kukësin maakuntaa. Piirikunnan pinta-ala oli 374 neliökilometriä ja vuoden 2001 väestönlaskennassa siellä oli 19 842 asukasta. 
Piirikuntaan kuuluivat seuraavat kunnat: Fajzë, Gjinaj, Golaj ja Krumë. Pääkaupunkina toimi Krumë.
Kavajën piirikunta

Kavajën piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Tiranan prefektuuriin, joka vastaa nykyistä Tiranan maakuntaa. Piirikunnan pinta-ala oli 393 neliökilometriä ja vuoden 2001 väestönlaskennassa siellä oli 78 415 asukasta. 
Piirikuntaan kuuluivat seuraavat kunnat: Golem, Gosë, Helmas, Kavajë, Kryevidh, Lekaj, Luz i Vogël, Rrogozhinë, Sinaballaj ja Synej. Pääkaupunkina toimi Kavajë.
Ponterosa

Ponterosa on suomalainen vuonna 2001 valmistunut komediaelokuva.
Elokuvakriitikot ovat pitäneet "Ponterosaa" erittäin huonona, ja sitä on sanottu huonoimmaksi suomalaiseksi elokuvaksi. Arvioissa elokuvan käsikirjoitus ja dialogi on haukuttu ala-arvoiseksi ja elokuvan tekninen toteutus, erityisesti kuvaus, amatöörimäiseksi. Jotkut arvostelijat ovat kuitenkin nähneet elokuvalla huomattavaa camp-arvoa, ja myöhemmin elokuvalla on nähty kulttiarvoa. Tuottaja Pasi Kemmon mukaan kriitikoiden reaktioita käytettiin elokuvan myöhempien VHS- ja DVD-julkaisujen kansissa.
Ensi-iltaviikonloppunsa aikana "Ponterosa" sai elokuvateattereissa vain 1063 katsojaa, ja kokonaisuudessaan 2552 katsojaa. Pasi Kemmon mukaan elokuvan videolevitys menestyi teatterilevitystä paremmin ja elokuva tehtiin lähinnä videolevitykseen.
"Ponterosa" oli ainoa Suomessa vuonna 2001 tehty elokuva, joka ei saanut valtion elokuvasäätiöltä julkista tukea. Elokuvassa on käytetty rahoittajina sponsoreita. Elokuva kuvattiin Digital Betacam -videoformaatilla ja sitä kuvattiin Kirkkonummella, Helsingissä, Vantaalla ja Ahvenanmaalla. 
Elokuva on esitetty televisiossa kolme kertaa. Viimeisin esitys on MTV3-kanavalta vuodelta 2006. Elokuvan DVD-versio julkaistiin 14. heinäkuuta 2006.
Juoni.
Kolme naismallia lähtee managerinsa kanssa lomalle Ahvenanmaalla sijaitsevalle Ponterosa-nimiselle leirintäalueelle, jonne saapuu myös impotenssista kärsivä Oskari, joka lähtee matkalle, kun vaimo heittää hänet ulos. Oskari tapaa Ruotsin-laivalla lähes sokean Jussin, jonka kanssa hän alkaa viettää aikaa. Leirintäalueen työntekijänä toimii mallien managerin sadistisia piirteitä omaava veli, Mauri. Näiden henkilöiden kohtaamisista seuraa kaikenlaista.
Utosjoki

Utosjoki on yksi Oulujoen sivujoista Pohjois-Pohjanmaalla. Joen pituus on noin 65 kilometriä, ja sen alkupiste on Utavaaran lähellä Puolangan Puustisensuolla paikassa, jossa Utospuro ja Haukipuro yhdistyvät. Joki virtaa suomaaston halki Yli-Utoksen, Sanginkylän, Aution ja Kemilän kyliä sivuten, laskien Oulujoen Utajärveen Utajärven kuntakeskuksen lähettyvillä Utoslahden kylässä.
Vesialue.
Utosjoella on kolme varsinaista sivujokea, Naamanjoki, Potkunjoki sekä Piltunginjoki, joka on Piltunginjärven laskujoki. Utosjoki on entinen uittojoki, jonka uomassa on nykyisin yksi voimalaitos, Fortum Power and Heat Oy:n Ala-Utoksen voimalaitos.
Kalatalous.
Utosjoen vuotuinen kalansaalis on vähäinen, kokonaissaaliin ollessa 2–3 tonnia vuodessa. Vuonna 2001 kokonaissaalis oli 2,4 tonnia, josta kirjolohta oli 35 %, haukea 22 %, ahventa 21 % ja särkeä 13 %. Kalastajakohtainen saalis oli vuonna 2001 noin 21 kilogrammaa.
Kalastustiedustelun perusteella Utosjoen kalakantaan kuuluvat edellä mainittujen saaliskalojen lisäksi myös taimen, harjus, siika, made, lahna, seipi, säyne ja kiiski. Utosjoessa esiintyy myös rapua.
Kainuun työvoima- ja elinkeinokeskuksen kalaistutusrekisterin mukaan Utosjokeen on istutettu kalastuskausittain pyyntikokoista kirjolohta.
Muuta.
Utosjoen Ylilammelle noin 50 kilometriä joen suulta ylävirtaan rakennettavaksi on suunniteltu tekoallasta. Hanke kaatui luonnonsuojelijoiden vastustukseen, ja Vaasan hallinto-oikeus päätti, ettei Utajärven kunnan ja Pohjois-Pohjanmaan ympäristöviraston suunnittelemasta tekoaltaasta saataisi kaavailtua hyötyä tulvansuojelulle, virkistyskäytölle tai kalataloudelle.
Digory Kirke

Digory Kirke on päähenkilö C. S. Lewisin kirjoittamassa "Taikurin sisarenpoika" -kirjassa. Hän on ensimmäisiä meidän maailmamme ihmisiä, jotka ovat päässeet Narniaan. "Velhossa ja leijonassa" seikkailevat Pevensien sisarukset pääsevät Narniaan Kirken talossa olevan vaatekaapin kautta. Professori Kirke on Pevensien lasten setä. Kirke mainitaan myös "Narnian viimeisessä taistelussa".
Vuonna 2005 ensi-iltansa saaneessa elokuvassa "" vanhaa herra Kirkeä näyttelee Jim Broadbent.
Rooli.
Digoryn isä on Intiassa, ja koska Digoryn äiti Mabel on hyvin sairas, heidän täytyy muuttaa Lontooseen Digoryn enon ja tädin luokse. Digory on surullinen, sillä hän ei pidä siitä, että on joutunut muuttamaan maalta kaupunkiin, kaiken lisäksi omituisen enonsa luokse, ja hän pelkää äitinsä kuolevan. 
Digory ystävystyy naapurissa asuvan Polly Plummerin kanssa, ja he seikkailevat talon ullakolla. He erehtyvät ovesta ja päätyvät Digoryn ilkeän Andrew-enon työhuoneeseen. Andrew houkuttelee Pollyn laittamaan maagisen sormuksen sormeensa, jolloin tämä joutuu toiseen maailmaan. Polly ei pääse takaisin, ellei Digory seuraa häntä ja vie hänelle sormusta, jonka avulla voi palata. Koska Andrew-eno ei itse ole uskaltanut kokeilla sormuksia, hän ei tiedä niiden kaikkia ominaisuuksia. Polly ja Digory matkustavat sormusten avulla useampaankin maailmaan. He ovat paikalla, kun Aslan-leijona luo Narnian maan. 
Digory ei aikuisenakaan unohda Narniaa, vaikkei sinne enää itse pääsekään. Siksi hän uskoo että Lucy on voinut käydä toisessa maailmassa, vaikka Lucyn sisarukset epäilevätkin pikkusiskonsa puheita.
Leonard Woolf

Leonard Sidney Woolf (25. marraskuuta 1880 Lontoo – 14. elokuuta 1969 Rodmell) oli englantilainen poliittinen toimittaja, kustantaja ja esseisti, joka tunnetaan myös kirjailija Virginia Woolfin puolisona. Pari avioitui vuonna 1913.
Luettelo Georgian kuninkaista

Tämä on luettelo Georgian kuningattarista ja kuninkaista. Maa oli kuningaskunta vuoteen 1801 saakka.
Muinainen Iberia.
Iberia oli kreikkalais-roomalainen nimi itägeorgialaiselle Kartlin kuningaskunnalle, joka sai alkunsa noin 302 eaa. ja joutui Bysantin ja Persian valtakuntien haltuun vuonna 580. Tämä aikaisten Iberian kuninkaiden luettelo perustuu pääasiassa keskiaikaisiin georgialaisiin kronikoihin, joihin on sekoittunut legendoja ja faktoja. Artagista lähtien (1. vuosisata eaa.) myös monet roomalaiset, armenialaiset ja persialaiset lähteet kertovat kuninkaiden olemassaolosta. Heidän hallintokausiensa ajoista on kuitenkin myös epäselvyyttä.
Iberian ruhtinaskunta.
Sassanidien Persia syrjäytti kuninkaan noin vuonna 580. Sen jälkeen Iberiaa hallitsivat ruhtinaat.
Bagrationit.
Voittajaksi selviytyi Bagrationi-dynastia, joka väitti polveutuvansa aikaisemmista kuninkaista, mutta jonka todellinen alkuperä on epäselvä. Suku hallitsi Georgiaa ja kolmea siitä irtautunutta kuningaskuntaa 1800-luvun alkuun asti, jolloin Venäjä valtasi Georgian.
Koko Georgian kuninkaat.
Mongolien miehitys 1292–1310
Kartlin kuninkaat.
Georgian kuninkaat hallitsivat suurinta osaa jakautuneesta kuningaskunnasta, joka otti käyttöön vanhan nimensä "Kartli". Imereti ja Kakheti olivat muut jaossa syntyneet Bagrationii-kuningaskunnat.
Kakhetin vallassa 1630–1634
Kakhetin vallassa 1668–1691
Kakhetin vallassa 1695–1703
Yhteishallitus 1711–1714
Kartlin ja Kakhetin kuninkaat.
Iesen kuoleman jälkeen persialaisten avulla kaksi kuningaskuntaa yhdistyivät. Imereti säilyi itsenäisenä Venäjän haltuun joutumiseensa saakka vuonna 1810.